W Ralbicach su při rozžohnowanju z fararjom Michałom Nawku „přesadźowanski karusel serbskich fararjow“ – mjez Njebjelčicami, Radworjom a Ralbicami – kritizowali. Zo so wjesna skupina CDU zjawnje z nutřkownocyrkwinskim personalnym rozsudom nasadźuje, je něšto wosebite. So wě, zo njeje so dynamiska mentalita – mjeztym bohužel něhdyšeho – biskopa (a nětko Berlinskeho arcybiskopa) porynskeho pochada wšěm wěriwym w Sakskej lubiła. To je znate. Njedźiwajcy toho je Heiner Koch tež w našim biskopstwje jara woblubowany był – štož zawěsće na jeho wotewrjenosći za njewšědne puće zaleži.
Poddanosć prědować je to jedne. Sam tomu poddany być, kiž sej jako legitimowana awtorita wot pobožneho prědarja něšto žada, z čimž tón ličił njeje, je to druhe. A ćešo. Wosady demokratiske cyłki njejsu, a čim dlěje duchowny na městnje wostanje, ćim bóle je wón kaž mały Bóh tón knjez. Chibazo wón tomu sam jara wehementnje zadźěwa. W starych časach słušeše k cyrkwinskej „zawodnej“ filozifiji, wšěch měšnikow – wšojedne, hač wjesneho fararja abo bamža – kaž małeho Bóha knjeza inscenować. Dźensa pak steji na čole globalneje cyrkwje čłowjek, kotryž stary hesło „słužownik wšěch słužownikow“ jako nowy wobraz swojeho zastojnstwa zwoprawdźa.
Štož we wulkim Romje so započina, so w małej serbskej wosadźe wuskutkuje. Tule njeńdźe wo „karusel“, ale wo nowu teologiju.
szl_Latn szl_Latn twi_Latn